Nehawu na hoogste hof oor staatsamptenare se salarisseDie National Education, Health and Allied Workers’ Union (Nehawu) het in die Konstitusionele Hof aansoek gedoen om verlof tot appèl teen ŉ uitspraak in die arbeidsappèlhof wat staatsamptenare se salarisverhogings van die tafel gevee het. Die hofgeding spruit uit ŉ driejaar-loonooreenkoms wat in 2018 aangegaan is. Die ooreenkoms is in die eerste twee jaar nagekom. Die regering het daarna egter gesê hy kan nie die laaste gedeelte daarvan nakom nie omdat hy dit bloot nie kan bekostig nie. Die appèlhof het in Desember verlede jaar bevind die afdwing van die klousule wat spesifiek met die salarisverhogings verband hou, is onregmatig en ŉ skending van die Grondwet. Nehawu voer egter aan die hof het gefouteer in sy bevinding en hy het besluit om die Konstitusionele Hof regstreeks te petisioneer. Die vakbond sê hy glo vas die uitspraak is ŉ oortreding van die Grondwet en ondermyn die Arbeidswet en gesamentlike bedinging in die geheel. “Hierdie is regte waarvoor werkers voor die aanvang van die 1994-bedeling geveg het; dit sluit in die totstandkoming van die Arbeidswet van 1995. Die bedingingsregte wat werkers tans geniet is nie op ŉ silwer skinkbord aangebied nie. Ons vind dit dus onaanvaarbaar dat die regering dit met opperste minagting behandel,” het Zola Saphetha, sekretaris-generaal van Nehawu, gesê. “Die regering kan nie toegelaat word om ŉ bindende ooreenkoms sommer so te herroep nie.” Nehawu sê gesamentlike bedinging is in die spervuur en word veral deur die regering bedreig. “As die regering toegelaat word om die salarisverhoging te herroep, gaan dit ŉ slegte presedent skep wat ander werkgewers gaan toelaat om bindende ooreenkomste te verontagsaam.” Die vakbond sê ook die nasionale tesourie en die departement van staatsdiens en administrasie het in die hof teenstrydige argumente aangevoer. Die tesourie het aangevoer die hele ooreenkoms is onregmatig, terwyl sy eweknie by staatsdiens en administrasie aangevoer het die ooreenkoms is wel regmatig, maar kan weens onbekostigbaarheid nie in werking gestel word nie. Die kabinet het die ooreenkoms destyds goedgekeur en Nehawu sê hy vind dit vreemd dat die hof beslis het die minister van finansies moet die ooreenkoms bekragtig, selfs nadat die kabinet dit goedgekeur het. Nehawu sê hy wag nou op ŉ datum van die Konstitusionele Hof en hoop dat die hof in sy guns sal beslis.